към момента на приемане на първоначалните защитни мерки. След като извърши оценка на тези твърдения, Комисията установи, че те са основателни, и съответно ревизира обемите, включени в известието от 30 октомври.
 (8)
 Следва да се подчертае, че тези корекции се отнасят само до разпределението на тарифните квоти между подкатегории на продукта 4А и 4Б, но не засягат равнището на тарифните квоти за цялата категория на продукта 4.
 (9)
 Актуализираните обеми са отразени в обемите на тарифните квоти в приложение I.
 3.2. Въздействие на адаптирането върху обемите на тарифните квоти
 (10)
 Някои страни заявиха, че Комисията следва да запази съществуващите обеми на тарифните квоти, като освен това или предостави на Обединеното кралство разпределена конкретно за държавата тарифна квота, или, когато държавата попада в обхвата на остатъчните тарифни квоти, обемите на тези тарифни квоти би трябвало да се увеличат, за да се включат традиционните търговски потоци на Обединеното кралство.
 (11)
 Някои страни заявиха също така, че ще бъдат неблагоприятно засегнати от включването на Обединеното кралство в остатъчната част на дадена тарифна квота, тъй като това ще увеличи конкуренцията за по-малък обем на тарифната квота.
 (12)
 Други страни отбелязаха, че за някои видове произход изчисленият общ обем на тарифните квоти ще намалее, което ще направи мярката по-рестриктивна.
 (13)
 И накрая, някои държави износителки се оплакаха, че съгласно предложението на Комисията те ще загубят разпределените конкретно за тях тарифни квоти за някои конкретни категории на продукта. Тези страни заявиха, че Комисията следва да запази техните тарифни квоти и че ако не го направи, това би означавало, че мерките стават по-ограничителни, което би представлявало нарушение на правилата на СТО.
 (14)
 Комисията изрази несъгласие, че предложената корекция би направила защитната мярка по-ограничителна. Както е посочено в известието от 30 октомври, резултатът от адаптирането в много малко случаи би довел до това някои държави да загубят разпределените конкретно за тях тарифни квоти (и обратно) за определени категории на продукта. Комисията обаче не счита, че самото адаптиране води до по-ограничителна мярка. В известието от 30 октомври Комисията обясни обосновката на адаптирането, а именно обемът на тарифните квоти (както в общо изражение, така и по категории на продукта) да е пропорционален на намаляването на географския обхват на територията, на която се прилага защитната мярка на Съюза от 1 януари 2021 г. Освен това Комисията отбелязва, че получените в резултат на адаптирането общи обеми на тарифните квоти са с 3 % по-високи от тези, които са в сила понастоящем, и че това не може да се разглежда като повишаване на рестриктивността на мярката.
 (15)
 В добавка Комисията би желала да подчертае, че ако приеме твърденията на тези държави, които биха загубили определена тарифна квота, разпределена конкретно за тях, тя би ги дискриминирала спрямо която и да било друга заинтересована страна, като наруши основния си принцип да предоставя тарифна квота за конкретна държава само когато е достигнат определен праг (дял от 5 % от вноса) през определен период (8). Прилагането на съпоставителния сценарий е причината държави, които са разполагали с разпределена конкретно за тях тарифна квота, вече да не отговарят на